SHBA pezullon ndihmat joluftarake për kryengritësit sirianë
Vendimi u mor pasi luftëtarë islamistë sulmuan magazinat që përdoren nga kryengritësit e Ushtrisë për Sirinë e Lirë
Shtetet e Bashkuara konfirmuan dje se kanë pezulluar ndihmat për kryengritësit pasi luftëtarë islamistë sulmuan magazinat që përdoren nga kryengritësit e Ushtrisë për Sirinë e Lirë. Shtëpia e Bardhë dhe Departamenti i Shtetit theksuan se ndihma humanitare do të vazhdojë, por janë pezulluar ndihmat e tjera jo luftarake. Luftëtarët e Frontit Islamik, një organizatë që përfshin gjashtë grupe të rëndësishme kryengritëse, sulmuan bazat dhe depot e armëve të Ushtrisë për Sirinë e Lirë në zonën kufitare pranë Turqisë. Sulmuesit që nuk kanë lidhje me Ushtrinë për Sirinë e Lirë, përpiqen të krijojnë një shtet islamik në Siri. Zëdhënës të administratës amerikane thanë dje se Uashingtoni është i shqetësuar nga njoftimet për këto sulme dhe aktualisht po grumbullon informata dhe po këshillohet me Gjeneralin Idriss dhe të tjerë në Këshillin e Lartë Ushtarak për të bërë një inventar të pajisjeve dhe furnizimeve amerikane. Zëdhënësit të Shtëpisë së Bardhë Josh Earnest iu drejtua pyetja nëse pezullimi pasqyron humbje besimi tek aftësia e Ushtrisë për Sirinë e Lirë për të vazhduar betejën pa ndërhyrje ose përfshirje të elementit ekstremist iskamik. Ai tha se ndihma amerikane ka për qëllim të mbështesë vetëm elementin e moderuar: Edhe Britania ka pezulluar ndihmat jo-luftarake. Një zyrtar i Ushtrisë për Sirinë e Lirë u bëri thirrje Shteteve të Bashkuara dhe Britanisë të shtyjnë vendimet deri kur të mësohen më shumë hollësi. Zëdhënësja e Departamentit të Shtetit Jen Psaki iu përgjigj pyetjes se për sa kohë do të vazhdojë pezullimi: Zonja Psaki dhe zoti Earnest thanë se ndihmat humanitare nga organizatat ndërkombëtare dhe joqeveritare nuk do të ndikohen. Senatori republikan John McCain shprehu shqetësim për zhvillimet e fundit: Senatori McCain thotë se ndihma nga jashtë i ka dhënë mundësi Presidentit Assad të rimarrë kontrollin e situatës nga kryengritësit.